CELEX: 32013R1325
Language: et
Date: 2013-12-09 00:00:00
Title: Nõukogu määrus (EL) nr 1325/2013, 9. detsember 2013 , millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa

13.12.2013   
            
            
               ET
            
            
               Euroopa Liidu Teataja
            
            
               L 334/2
            
         NÕUKOGU MÄÄRUS (EL) nr 1325/2013,
   9. detsember 2013,
   millega muudetakse määruse (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) I lisa
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 31,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Liidu reaktiivkütuseturg sõltub olulisel määral reaktiivkütuse impordist kolmandatest riikidest.
            
         
               (2)
            
            
               Kuigi kahepoolsed lennunduslepingud liikmesriikide ja kolmandate riikide vahel sisaldavad tavaliselt sätteid, mis käsitlevad reaktiivkütuse tollimaksuvabastust, on vaja kehtestada ühised eeskirjad reaktiivkütuse tollimaksuvabastuse kohta, et tagada selles osas selgus ja ühtsus, pakkuda õiguskindlust ettevõtjatele ja vältida erinevatest tavadest ja eeskirjadest tulenevaid konkurentsimoonutusi.
            
         
               (3)
            
            
               Märkimisväärne osa reaktiivkütuse impordist liitu pärineb riikidest, mis saavad kasu üldiste tariifsete soodustuste kavast või millel on soodustingimustel juurdepääs liidu turule ning seega on import tollimaksuvaba.
            
         
               (4)
            
            
               Seoses tariifsete soodustuste kohaldamisega kooskõlas Euroopa Parlamendi ja nõukogu määrusega (EL) nr 978/2012 (1) alates 1. jaanuarist 2014 ei kohaldata mitme olulise reaktiivkütust eksportiva riigi suhtes enam soodustingimustel juurdepääsu liidu turule ja kooskõlas komisjoni rakendusmäärusega (EL) nr 1213/2012 (2) ei saa teatavad muud eksportivad riigid kasutada kõnealust soodustingimustel juurdepääsu teatavate tooteliikide, sealhulgas kütuse puhul.
            
         
               (5)
            
            
               Tollimaksude kehtestamine nende tarnijate reaktiivkütusele tõstaks tõenäoliselt reaktiivkütuse hinda liidu turul, sest liidu rafineerimistehaste jaoks ei ole lennukikütuse toodangu suurendamine märkimisväärses ulatuses majanduslikult tasuv.
            
         
               (6)
            
            
               Seepärast on asjakohane peatada ühepoolsed reaktiivkütuse tollimaksud. Peatamine peaks hõlmama kõiki CN-koodi 2710 19 21 alla kuuluvaid kaupu. Võttes arvesse võimalikke tulevasi muutusi reaktiivkütuse turuolukorras, tuleks peatamine hindamise alusel viie aasta jooksul uuesti läbi vaadata.
            
         
               (7)
            
            
               Seetõttu tuleks määruse (EMÜ) nr 2658/87 (3) I lisa vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2658/87 I lisas asendatakse teise osa V jaotise grupi 27 tabeli 3. veerus CN-koodi 2710 19 21 sõnastus järgmisega:
   
      „4,7 (4)
      
   
   Artikkel 2
   Käesolev määrus jõustub 1. jaanuaril 2014.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. detsember 2013
      
         
            Nõukogu nimel
         
         
            eesistuja
         
         A. PABEDINSKIENĖ
      
   
   
      (1)  Euroopa Parlamendi ja nõukogu 25. oktoobri 2012. aasta määrus (EL) nr 978/2012, üldiste tariifsete soodustuste kava kohaldamise ning nõukogu määruse (EÜ) nr 978/2008 kehtetuks tunnistamise kohta (ELT L 303, 31.10.2013, lk 1).
   
      (2)  Komisjoni 17. detsembri 2012. aasta rakendusmäärus (EL) nr 1213/2012, millega peatatakse tariifsed soodustused teatavatele GSP raames soodustatud riikidele teatavate GSP jaotiste osas vastavalt Euroopa Parlamendi ja nõukogu määrusele (EL) nr 978/2012, millega kohaldatakse üldiste tariifsete soodustuste kava (ELT L 348, 18.12.2012, lk 11).
   
      (3)  Nõukogu 23. juuli 1987. aasta määrus (EMÜ) nr 2658/87, tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
   
      (4)  Ühepoolse tollimaksu määr: tollimaksuvaba.”